text: Modne mænd på motorcykler flokkes i Ølgod
  24 april 2010 kl. 16.48
  Hundredevis af motorcyklister sætter i denne weekend kursen mod Ølgod, hvor der er stort salgstræf.
   
  Skandinaviens største BMW-forhandler ligger her og viser de nye årsmodeller frem. Det tiltrækker motorcyklister fra hele landet. 
  Det er med motorcykler som med andre dimser, mænd køber: Mærkeloyaliteten er stor. 
  Men alle mærker er repræsenteret, og de mange nye og brugte cykler bliver grundigt inspiceret.
  Et overvældende flertal af de fremmødte er mænd. Voksne mænd i deres bedste alder. De har pengene, børnene er fløjet fra reden, og helbredet er stadig godt nok til en tur på to hjul.
  